Betogings in Mpumalanga ‘saboteer’ ekonomieDie versperring van toegangsroetes tydens die betoging is as ekonomiese sabotasie bestempel. (Foto: SANParke) Die LUR vir gemeenskapsveiligheid in Mpumalanga, Vusi Shongwe, het ŉ beroep op betogende taxi- en vragmotorbestuurders gedoen om nie enige paaie te versper nie, terwyl die VF Plus die betogings ten sterkste veroordeel het. Teen Vrydagoggend was die situasie in die meeste gebiede in die provinsie oënskynlik kalm en daar was nie berigte van enige groot paaie wat versper is nie. Taxi- en vragmotorbestuurders het Woensdag met die protesoptrede begin ná nog ŉ aansienlike styging in die brandstofprys. Verskeie roetes in en uit veral Mpumalanga is versper. Veral paaie na Mbombela is geteiken en met vragmotors, taxi’s en brandende bande versper. @TimesLIVE there are fears the shut down will continue today. Shops in Mbombela CBD are closing pic.twitter.com/InI4hI1AvQ — Belinda Pheto (@BelindaaPheto) July 7, 2022 Donderdagoggend was die situasie rondom Hazyview en Mkhuhlu uiters plofbaar en die Paul Kruger-en Numbi-hek na die Krugerwildtuin is gesluit. Dit is reeds weer oopgestel, hoewel hope rommel en sand nog rondgelê het. Die paaie was wel toeganklik vir motoriste. Die pad tussen Hazyview en die Krugerwildtuin was Donderdagaand ook gesluit weens sand wat daarop uitgegooi is. Volgens SANParke is die N4 in die omgewing van die Krokodilrivierbrug tussen Kaapmuiden en Matsulu ook Donderdagaand versper deur ŉ vragmotor wat dwars oor die pad getrek is. This Mbombela Pienaar (Lihau) pic.twitter.com/DnRRdo2N6R — mfana_weMswati (@Mr_Mswati) July 7, 2022 Shongwe sê talle ondernemings is hul inkomste kwyt omdat hulle sedert Woensdag nie kon sake doen nie. “Ons is nie ŉ wettelose staat nie. Mense moet betoog en hul ongelukkigheid binne die raamwerk van die wet te kenne gee. Ons land steier nog van die verwoestende pandemie wat baie mense werkloos gelaat het. Enigiemand wie se optrede die ekonomie saboteer, moet streng vasgevat word.” Shongwe sê die versperrings veroorsaak nie net ŉ verlies aan inkomste nie, maar is ook gevaarlik vir mense wat byvoorbeeld mediese sorg benodig. Tientalle mense is reeds vir openbare geweld aangekeer en verskeie minibus-taxi’s is geskut. “Ek doen ŉ beroep op die polisie om enigiemand wat regstreeks betrokke is by die sluiting van paaie, of die gemeenskap aanhits om dit te doen, voor stok te kry.” WATCH | A Buscor bus was pelted with stones in Kanyamazane near Mbombela at Mpumalanga. The protests were believed to be against fuel prices' increase. | #Mbombela | #MbombelaShutdown | #NationalShutdown#BushbuckridgeGuardian | In Touch With The Truth | @BbrGuardianZA pic.twitter.com/X6J5BmLj4R — Bushbuckridge Guardian (@BbrGuardianZA) July 7, 2022 Shongwe sê die regering luister na mense, maar gaan nie misdadigheid duld in die vorm van betogings wat inbreuk maak op mense se reg op beweging nie. Werner Weber, die VF Plus se provinsiale leier in Mpumalanga, het ook daarop aangedring dat inwoners van Mpumalanga se reg op vryheid van beweging en handel beskerm word. “Naas die publiek se persoonlike veiligheid moet ekonomiese veiligheid ook ŉ prioriteit wees,” sê Weber. Hy sê die betogings en die sluit van nasionale en provinsiale paaie in die provinsie beïnvloed die ekonomie uiters negatief aangesien klein en groot sakeondernemings sukkel om in sulke omstandighede te funksioneer. “Almal in die provinsie voel steeds die gevolge van die Covid-19-pandemie en hierdie betogings kan nie bekostig word nie.”